ai4bharat/Pralekha huggingface dataset:
पूर्वोत्तर क्षेत्र विकास मंत्रालय
एनईआरसीओआरएमपी के हस्तक्षेप की सफलता की कहानी
महिला सशक्तिकरण: आश्रित से स्वंतत्र तक, एक जिम्मेदार मां की कहानी
उत्तर-पूर्वी क्षेत्र विकास मंत्रालय के तहत इस कार्यक्रम का संचालन
भारत सरकार के उत्तर-पूर्वी क्षेत्र विकास मंत्रालय के तहत उत्तर-पूर्वी परिषद  के अंतर्गत एक पंजीकृत सोसायटी एनईआरसीओआरएमपी  ने महिलाओं को स्थायी आजीविका के अवसर प्रदान करके उन्हें सशक्त बनाने की राह तैयार की है।
28 वर्षीय श्रीमती ववाह ने प्राप्त अनुदान की सहायता से अपने सूअर पालन के काम का सफलतापूर्वक विस्तार किया है। इस परियोजना की अवधि के दौरान उनके पास सूअरों की संख्या 5 से बढ़कर 30 हो गई। श्रीमती ववाह दो बच्चों की मां और एक लकड़ी व्यापारी श्री सेखोगिन बाइते की पत्नी हैं। उन्होंने इन सूअरों की बिक्री से प्राप्त आय का उपयोग अपने घर के निर्माण के लिए जीआई शीट और अन्य सामग्री खरीदने, सूअरबाड़ा के विस्तार, कपड़े, सूअर के चारे और अन्य दैनिक घरेलू जरूरतों के लिए किया है। इसके अलावा उन्होंने युवा सूअरों की भी खरीदारी की है, जिससे उनके पास सूअरों की कुल संख्या 35 हो गई है। इनमें दो प्रजनन करने वाले सूअर, 18 मोटे सूअर और 15 युवा सूअर हैं।
श्रीमती ववाह 5 युवा सूअर के साथ अपना स्टार्ट-अप शुरू करने के लिए इस परियोजना से प्राप्त वित्तीय सहायता और अपने पति व ससुर से मिली अतिरिक्त मदद से खुश थीं। उन्होंने अपने सूअरों को समूहवार हर सात महीने के समय अंतराल पर 14,000/- रुपये प्रति सूअर  की दर से बेचा। वे अब तक 30 सूअर बेच चुकी हैं। उन्होंने सूअरों के टीकाकरण पर ज्ञान बढ़ाने की आवश्यकता के बारे में बात की, विशेष अगर किसी को सुअर पालन को आगे बढ़ाने की जरूरत है। श्रीमती ववाह ने कहा, “बाजार अच्छा है और सूअरों की मांग भी अधिक है। मेरी इच्छा अगले दो वर्षों में सूअरों की संख्या 50-60 तक बढ़ाने की है।
वे प्रसन्न थीं और गर्व के साथ बोलीं, "सुअर पालन से प्राप्त अपनी कमाई से मेरे पास सोने की चेन  है।" ऐसा बताते समय उनके चेहरे पर संतुष्टि से भरी हुई मुस्कान थी।
उन्होंने आगे अपना आभार व्यक्त किया। उन्होंने कहा, "यह अवसर प्रदान करने के लिए मैं एनईआरसीओएमपी चंदेल, महिला और बालिका केंद्र व विशेष रूप से मेरे गांव के एनएआरएमजी नेताओं के प्रति आभारी हूं। अब चूंकि मेरे पास अपनी आय का स्रोत है, इसलिए मैं अधिक सुरक्षित व स्वतंत्र महसूस करती हूं। मुझे अब हर तरह के खर्च के लिए अपने पति पर निर्भर रहने की जरूरत नहीं है।”
उप राष्ट्रपति सचिवालय
उपराष्ट्रपति ने जवाबदेह मीडिया कवरेज का आह्वान किया
उपराष्ट्रपति ने खबरों को सनसनीखेज बनाने की बढ़ती प्रवृत्ति के बारे में चिंता जाहिर की
प्रेस की आजादी लोकतंत्र के लिए अनिवार्य है: उपराष्ट्रपति
उपराष्ट्रपति ने ऑल इंडिया रेडियो एफएम स्टेशन नेल्लोर में 10 किलोवाट एफएम संचालन के लिए 100 मीटर ऊंची टॉवर का उद्घाटन किया
उपराष्ट्रपति, श्री एम. वेंकैया नायडु ने आज मीडिया से नैतिक पत्रकारिता के मूल्यों का अनुपालन करने और समाचारों की अपनी कवरेज में जवाबदेह होने का आह्वान किया।
उन्होंने खबरों को बढ़ा-चढ़ाकर प्रस्तुत करने और उन्हें सनसनीखेज बनाने की बढ़ती हुई प्रवृत्ति के बारे में चिंता व्यक्त करते हुए कहा कि यह जनता को गलत सूचना देने के समान है। उन्होंने कहा कि कई बार इस तरह की गलत सूचना घबराहट पैदा कर सकती है। उन्होंने कहा कि सच्चाई के नजदीक रहें और सनसनी से दूर रहें।
श्री नायडु ने आज नेल्लोर में ऑल इंडिया रेडियो एफएम स्टेशन में 10 किलोवाट एफएम संचालन के लिए 100 मीटर ऊंची टॉवर का उद्घाटन किया। आकाशवाणी स्टूडियो पहुंचने के बाद, श्री नायडु ने लाइव प्रसारण के माध्यम से अपना विशेष संबोधन दिया और एफएम टावर नेल्लोर के लोगों को समर्पित की। उन्होंने इस बात पर प्रसन्नता जाहिर की कि जब वे सूचना एवं प्रसारण मंत्री थे तब उन्होंने जिस स्टेशन की नींव रखी थी वह आज कार्यरत है।
बाद में उपस्थित जनों को संबोधित करते हुए श्री नायडु ने इस बार पर जोर देकर कहा कि लोकतंत्र में प्रेस की आजादी अनिवार्य है। उन्होंने यह भी कहा कि मीडिया विभिन्न मुद्दों के बारे में लोगों को शिक्षित करने तथा लोकतंत्र को मजबूत बनाने में भी महत्वपूर्ण भूमिका निभाता है। इस बारे में उन्होंने राष्ट्रीय विकास में प्रसारण मीडिया की महत्वपूर्ण भूमिका का उल्लेख किया।
डिजिटल युग में मीडिया की व्यापक पहुंच को देखते हुए, उपराष्ट्रपति ने मीडिया को समाज की वास्तविकताओं का उल्लेख करने और पत्रकारिता के प्रमुख सिद्धांतों के प्रति हमेशा प्रतिबद्ध रहने का परामर्श दिया। उन्होंने कहा कि मीडिया के लिए आत्मनिरीक्षण और आत्म-नियंत्रण करने की जरूरत है। उन्होंने यह सुझाव भी दिया कि लोगों को ऐसे मीडिया संगठनों को प्रोत्साहित करना चाहिए जो ईमानदार और नैतिक पत्रकारिता का अनुपालन करते हों।
टीवी बहस के गिरते हुए मानकों का उल्लेख करते हुए, उन्होंने महत्वपूर्ण राष्ट्रीय मुद्दों पर अधिक सार्थक और सम्मानजनक चर्चा किए जाने का आह्वान किया। उन्होंने यह स्मरण कराते हुए कि भारत में 60 प्रतिशत ग्रामीण आबादी है सभी मीडिया संगठनों से ग्रामीण भारत के मुद्दों पर अधिक ध्यान केन्द्रित किए जाने का आह्वान किया।
सोशल मीडिया के उदय का जिक्र करते हुए उन्होंने फेक न्यूज की घटनाओं के बारे में चिंता व्यक्त करते हुए कहा कि लोगों को गैर सत्यापित और निराधार जानकारी दूसरों को नहीं देनी चाहिए।
उपराष्ट्रपति ने रेडियो की लोकप्रियता और विभिन्न मुद्दों के बारे में लोगों को शिक्षित बनाने में इसके महत्व को देखते हुए यह स्मरण किया कि किस प्रकार रेडियो ने कई कलाकारों को मान्यता देने के साथ-साथ विस्तार सेवाओं को किसानों के करीब ले जाने में भी महत्वपूर्ण भूमिका निभाई है।
आंध्र प्रदेश सरकार के कृषि और सहकारिता, विपणन, खाद्य प्रसंस्करण मंत्री, श्री काकानी गोवर्धन रेड्डी, आंध्र प्रदेश के विधायक, श्री कोटमरेड्डी श्रीधर रेड्डी, प्रसार भारती के सीईओ, श्री शशि शेखर वेम्पति, ऑल इंडिया रेडियो के महानिदेशक, श्री एन. वेणुधर रेड्डी, और अन्य गणमान्य व्यक्ति भी इस कार्यक्रम के दौरान उपस्थित थे।
प्रधानमंत्री कार्यालय
प्रधानमंत्री ने डॉ. केनेथ डेविड कौंडा के निधन पर शोक व्यक्त किया
प्रधानमंत्री श्री नरेन्द्र मोदी ने ज़ाम्बिया के पूर्व राष्ट्रपति डॉ. केनेथ डेविड कौंडा के निधन पर शोक व्यक्त किया है।
अपने ट्वीट में प्रधानमंत्री ने कहा हैः “डॉ. केनेथ डेविड कौंडा के निधन के समाचार से दुखी हूं। वे सम्मानीय विश्व-नेता और रहनुमा थे। मैं उनके परिवार वालों और ज़ाम्बिया वासियों के प्रति गहरी संवेदना व्यक्त करता हूं।”
रक्षा मंत्रालय
श्रीलंका और भारत के बीच द्विपक्षीय नौसेना अभ्यास संपन्न
भारत और श्रीलंका के बीच द्विपक्षीय नौसेना अभ्यास का नौवां संस्करण- एसएलआईएनईएक्स  10 मार्च 22 को संपन्न हुआ। श्रीलंकाई नौसेना जहाज सयूराला, एक भारत-निर्मित एडवांस्ड ऑफ-शोर पेट्रोल पोत, भारतीय नौसेना जहाज ज्योति, किर्च और डोर्नियर एयरक्राफ्ट, एएलएच एमके इल, सी किंग और चेतक ने इस अभ्यास में भाग लिया।
एसएलआईएनईएक्स का समुद्री चरण बंगाल की खाड़ी में आयोजित किया गया था जिसमें दोनों नौसेनाओं के विशेष बलों द्वारा संयुक्त बोर्डिंग और स्लीथरिंग ऑपरेशन, ओवर द होराइजन टारगेटिंग ड्रिल्स, आईएलएस ज्योति के साथ एसएलएन जहाज की पहली बार रिप्लेनिशमेंट और एएलएच एमके आईएलएल के साथ एसएलएन सयूराला पर डेक लैंडिंग अभ्यास शामिल थे। समुद्री चरण के दौरान अभ्यासों में एंटी पायरेसी ड्रिल्स, बंदूक फायरिंग, नाविक विकास, संचार प्रक्रिया और खोज-बचाव अभियान जैसी गतिविधियां भी शामिल रहीं। इस तरह के अभ्यासों के परिणामस्वरूप पिछले कुछ वर्षों में हासिल की गई इंटर-ऑपरेबिलिटी क्षमता दोनों नौसेनाओं के लिए परिचालन में फायदेमंद साबित हुई है। अभ्यास के वर्तमान संस्करण ने दो समुद्री पड़ोसियों के बीच संबंधों को और मजबूत किया है और आपसी संचालन में सुधार करने में मदद की है।
इस अभ्यास का आयोजन 7 से 10 मार्च 22 तक विशाखापत्तनम में किया गया था। हार्बर चरण में विभिन्न विषयों पर दो नौसेनाओं के बीच पेशेवर बातचीत, खेल-कूद और औपचारिक कॉल के साथ-साथ अनौपचारिक बातचीत भी शामिल थी।
विज्ञान एवं प्रौद्योगिकी मंत्रालय
भारतीय मानक ब्यूरो  ने पहले जमीनी स्तर के नवाचार पर आधारित मानक तैयार किए
गुजरात में वांकानेर के श्री मनसुख भाई प्रजापति द्वारा विकसित मिट्टी को शीतल करने वाले कैबिनेट मिट्टीकूल से जुड़े जमीनी स्तर के नवाचार के लिए पहला आधिकारिक मानक स्थापित किया गया है। विस्तार और दूसरे देशों के बाजारों में प्रवेश के लिए एक विशेष चरण के बाद भारतीय मानक ब्यूरो द्वारा स्थापित मानक की आवश्यकता होती है।
विज्ञान एवं प्रौद्योगिकी , भारत सरकार की एक स्वायत्त संस्था नेशनल इनोवेशन फाउंडेशन - भारत ने राष्ट्रपति भवन में हुए इनोवेशंस स्कॉलर्स इन-रेजिडेंस प्रोग्राम में इस विचार को आगे रखा था। बीआईएस ने इस तकनीक का खुद संज्ञान लिया और बाद में एक नया भारतीय मानक- आईएस 17693 : 2022 'गैर बिजली चालित मिट्टी से बना कूलिंग कैबिनेट' के विकास के लिए एनआईएफ के साथ जुड़ गया।
आईएस 17693 : 2022 'गैर बिजली चालित मिट्टी से बना कूलिंग कैबिनेट' एक जमीनी स्तर के नवाचार – ‘मिट्टीकूल रेफ्रिजरेटर’ से संबंधित पहला मानक है। मानक में मिट्टी से प्राकृतिक रेफ्रिजरेट के एक कूलिंग कैबिनेट के निर्माण और प्रदर्शन की आवश्यकताओं का उल्लेख करता है, जो वाष्पशील शीतलन के सिद्धांत पर संचालित होता है। इन कैबिनेट को बिना बिजली की जरूरत के जल्द खराब होने वाले खाद्य पदार्थों के भंडारण में इस्तेमाल किया जा सकता है। यह खाद्य पदार्थों को एक प्राकृतिक शीतलता उपलब्ध कराता है जिससे वे गुणवत्ता को नुकसान पहुंचाए बिना तरोताजा बने रहते हैं।
इस मानक से संयुक्त राष्ट्र के 17 सतत विकास के लक्ष्यों  में 6 पूरे होते हैं। इनके नाम हैं- 1-कोई गरीबी नहीं, 2-कोई भूखा नहीं, 5-लैंगिक समानता, 7-सस्ती और स्वच्छ ऊर्जा, और 9- उद्योग, नवाचार और इन्फ्रास्ट्रक्चर और 12- जिम्मेदारीपूर्ण उपभोग और उत्पादन।
इस मानक से संगठित क्षेत्र के नवाचारों के साथ जमीनी स्तर के नवाचार को बढ़ावा देने में सहायता मिल सकती है। इस नवाचार से व्यापार और वाणिज्य सहूलियत, प्रक्रियाओं में सुधार और उन्हें ज्यादा कुशल बनाना, निरंतर कामकाज और गुणवत्ता में मार्गदर्शन, उत्पादों और सेवाओं की सरल तुलना, प्रौद्योगिकियों के विकास को प्रोत्साहन आदि कुछ लाभ मिलने का अनुमान है।
'मिट्टीकूल रेफ्रिजरेटर' का पहले से खासा प्रभाव दिख रहा है और यह मानकों को स्थापित करने के इस महत्वपूर्ण मील के पत्थर को प्राप्त करके आगे बढ़ रहा है। यह मिट्टी के बर्तनों की संस्कृति, परम्परा और विरासत के पुनरुद्धार; लोगों को बेहतर और स्वस्थ तरीकों से जोड़ने; टिकाऊ उपभोग को प्रोत्साहन; गरीब समुदाय को आर्थिक रूप से सशक्त बनाने; हरित और शीतल पृथ्वी, आर्थिक विकास और रोजगार सृजन; और ग्रामीण महिलाओं के उत्थान में अंशदान और उन्हें वित्तीय रूप से स्वतंत्र बनाने में पहले से एक अहम भूमिका निभा रहा है। इन उपलब्धियों को नए मानक के साथ एक प्रोत्साहन मिलेगा।
महिला एवं बाल विकास मंत्रालय
किशोर लड़कियों, गर्भवती महिलाओं और स्तनपान कराने वाली माताओं की हड्डियों तथा मांसपेशियों के स्वास्थ्य में पोषण की भूमिका पर वेबिनार का आयोजन; और तीसरे राष्ट्रीय पोषण माह उत्सव के एक हिस्से के रूप में बच्चों के आंत्र संक्रमण में स्कूल आधारित रोकथाम तथा प्रबंधन
भारत सरकार का महिला एवं बाल विकास मंत्रालय, सितंबर 2020 में मनाए जाने वाले तीसरे पोषण माह के दौरान वेबिनार की एक श्रृंखला का आयोजन कर रहा है। इसके तहत एक वेबिनार 15 सितंबर को किशोर लड़कियों, गर्भवती और स्तनपान कराने वाली महिलाओं की हड्डियों तथा मांसपेशियों के स्वास्थ्य में पोषण की भूमिका पर आयोजित किया गया था। जबकि वेबिनार की श्रृंखला में अंतिम कार्यक्रम आज "बच्चों के आंत्र संक्रमण में स्कूल आधारित रोकथाम और प्रबंधन" विषय पर आयोजित किया गया था। इस समारोह की अध्यक्षता भारत सरकार के महिला एवं बाल विकास मंत्रालय में सचिव श्री राम मोहन मिश्रा ने की।
किशोर लड़कियों, गर्भवती महिलाओं और स्तनपान कराने वाली माताओं की हड्डियों तथा मांसपेशियों के स्वास्थ्य में पोषण की भूमिका पर आयोजित वेबिनार में अतिथि वक्ता मेजर जनरल  रमन कुमार मारवाह ने भारतीय बच्चों, किशोरों, गर्भवती महिलाओं और स्तनपान कराने वाली माताओं के बीच हड्डियों के बेहतर स्वास्थ्य के महत्व पर प्रकाश डाला। इस विषय पर आधारित विभिन्न शोध अध्ययनों के आधार पर उन्होंने कहा कि दुनिया भर में सालाना 89 लाख फ्रैक्चर हड्डियों के ख़राब स्वास्थ्य के कारण होते हैं। अपने व्याख्यान के अंत में डॉ. रमन ने सुझाव दिया कि बच्चों, गर्भवती महिलाओं और स्तनपान कराने वाली माताओं की हड्डियों का बेहतर स्वास्थ्य सुनिश्चित करने के लिए उन्हें आहार और अपनी दिनचर्या पर विशेष ध्यान देना चाहिए। उन्होंने कहा कि कैल्शियम की पर्याप्त मात्रा के लिए स्वास्थ्यप्रद भोजन, सूरज की पर्याप्त रोशनी और नियमित व्यायाम करना बेहद आवश्यक है। वेबिनार की दूसरी अतिथि वक्ता राष्ट्रीय पोषण संस्थान, हैदराबाद की डॉ. भारती कुलकर्णी ने गर्भवती महिलाओं और स्तनपान कराने वाली माताओं की हड्डियों के स्वास्थ्य पर बोलते हुए गर्भावस्था और स्तनपान के दौरान पोषण की भूमिका पर ध्यान केंद्रित किया। अपने शोध के निष्कर्षों पर प्रकाश डालते हुए उन्होंने भोजन में प्रोटीन, कैल्शियम, ज़िंक आदि की पर्याप्त मात्रा और विटामिन डी के सेवन के अलावा, बच्चे के 'पहले 1000 दिनों' के दौरान सघन मांसपेशियों और स्वस्थ हड्डियों के लिए पोषण से भरपूर संतुलित आहार की सिफारिश की।
"बच्चों के आंत्र संक्रमण में स्कूल आधारित रोकथाम और प्रबंधन" पर आयोजित वेबिनार के अतिथि वक्ता सीएमसी वेल्लोर के डॉ. गगनदीप कंग ने 5 से 14 वर्ष तक के स्कूली बच्चों में आंतों के संक्रमण की रोकथाम और प्रबंधन को रेखांकित किया तथा ऐसे संक्रमणों के कारण होने वाली मौतों की घटनाओं तथा विकलांगता के बारे में विवरण दिया। उन्होंने कहा कि आंतों का संक्रमण जल जनित, खाद्यजन्य या व्यक्ति से व्यक्ति को हो सकता है। जिसके कारण आंत सम्बन्धी , यकृत , शरीर , या फिर मस्तिष्क  प्रभावित हो सकता है। रोकथाम के तरीकों में साफ पानी, स्वच्छ भोजन, स्वच्छ वातावरण, अच्छा पोषण, टीका, स्वास्थ्य-शिक्षा को बढ़ावा देना, स्क्रीनिंग  और रेफरल शामिल हैं। उन्होंने कहा कि स्कूली स्वास्थ्य सेवाओं को बच्चों की भलाई पर ध्यान देना चाहिए।
सम्बंधित मंत्रालयों और राज्य सरकारों के प्रतिनिधि, अंतर्राष्ट्रीय संगठनों और विकास भागीदारों के प्रतिनिधि, पीआरआई सदस्य, आईसीडीएस अधिकारी, राज्य डब्ल्यूसीडी प्रतिनिधि, डोमेन विशेषज्ञ, पोषण विशेषज्ञ, मंत्रालय के अधिकारी और अन्य लोगों ने इस वेबिनार में भाग लिया।
स्वास्थ्य एवं परिवार कल्याण मंत्रालय
‘प्रधानमंत्री गरीब कल्याण पैकेज: कोविड-19 से लड़ने वाले स्वास्थ्य कर्मियों के लिए बीमा योजना’ अगले 180 दिनों के लिए बढ़ाई गई
अब तक इस योजना के तहत 1351 दावों का भुगतान किया जा चुका है
'प्रधानमंत्री गरीब कल्याण पैकेज : कोविड-19 से लड़ने वाले स्वास्थ्य कर्मियों के लिए बीमा योजना' 22.12 लाख स्वास्थ्य कर्मियों को 50 लाख रुपये का व्यक्तिगत दुर्घटना कवर प्रदान करने के लिए 30 मार्च 2020 को शुरू की गई थी। इन स्वास्थ्य कर्मियों में सामुदायिक स्वास्थ्य कार्यकर्ता और निजी स्वास्थ्य कार्यकर्ता भी शामिल हैं जो कोविड-19 मरीजों की देखभाल कर रहे हैं, सीधे संपर्क में रहे हों और उनके भी प्रभावित होने का खतरा हो सकता है।
ऐसे में, इस अभूतपूर्व स्थिति के कारण निजी अस्पताल के कर्मचारी/सेवानिवृत्त/स्वयंसेवक/स्थानीय शहरी निकाय/अनुबंध/दैनिक वेतन/तदर्थ/राज्यों द्वारा आउटसोर्स स्टाफ/केंद्रीय अस्पतालों/केद्र-राज्य व केंद्रशासित प्रदेशों के स्वायत्त अस्पतालों, एम्स और राष्ट्रीय महत्व के संस्थान /केंद्रीय मंत्रालयों के अस्पतालों को विशेष रूप से कोविड-19 रोगियों की देखभाल के लिए तैयार किया गया है, उन्हें भी पीएमजीकेपी के तहत कवर दिया गया है।
पॉलिसी की मौजूदा अवधि 20 अक्टूबर 2021 को समाप्त हो रही है।
चूंकि कोविड-19 महामारी अब भी समाप्त नहीं हुई है और कई राज्यों/केंद्र शासित प्रदेशों में अब भी कोविड ड्यूटी में तैनात स्वास्थ्य कर्मियों की मृत्यु दर्ज की जा रही है, ऐसे में बीमा पॉलिसी 21 अक्टूबर 2021 से अगले 180 दिनों की अवधि के लिए और बढ़ाई गई है ताकि कोविड-19 रोगियों की देखभाल के लिए नियुक्त स्वास्थ्य कर्मियों के आश्रितों को सुरक्षा कवच प्रदान करना जारी रखा जा सके। अब तक, योजना के तहत 1351 दावों का भुगतान किया जा चुका है।
स्वास्थ्य कर्मियों के बीच व्यापक प्रचार करने के लिए 20 अक्टूबर 2021 को एक पत्र सभी राज्यों और केंद्र शासित प्रदेशों के अतिरिक्त मुख्य सचिवों , प्रमुख सचिवों , सचिवों  को भेजा गया है।
प्रधानमंत्री कार्यालय
प्रधानमंत्री ने प्रसिद्ध तेलुगु अभिनेता श्री कैकला सत्यनारायण के निधन पर गहरा शोक व्यक्त किया
प्रधानमंत्री श्री नरेन्द्र मोदी ने जाने-माने तेलुगु अभिनेता श्री कैकला सत्यनारायण के निधन पर गहरा शोक व्यक्त किया है।
प्रधानमंत्री ने ट्वीट किया :
"मैं प्रसिद्ध फिल्म हस्ती श्री कैकला सत्यनारायण गारू के निधन से बहुत दुखी हूं। वह अपने जीवंत अभिनय कौशल और विविध भूमिकाओं के लिए पीढ़ियों से बहुत लोकप्रिय थे। मेरी संवेदनाएं उनके परिवार और प्रशंसकों के साथ हैं। ओम शांति।"
PIB Headquarters
कोविड-19 पर पीआईबी का बुलेटिन
- राष्ट्रव्यापी टीकाकरण अभियान के तहत टीके की अब तक 174 करोड़ से अधिक खुराक दी जा चुकी हैं
- भारत में फिलहाल 3,70,240 सक्रिय मामले
- सक्रिय मामले वर्तमान में 0.87 प्रतिशत
- संक्रमण से मुक्त होने की दर 97.94 प्रतिशत
- बीते 24 घंटे में 82,988 मरीज संक्रमण से मुक्त हुए, देश में संक्रमण से मुक्त होने वालों की संख्या बढ़ कर 4,18,43,446 हुई
- बीते 24 घंटे में देश में 30,615 नये मामले दर्ज किये गए
- दैनिक पॉजिटिविटी दर 2.45 प्रतिशत
- साप्ताहिक पॉजिटिविटी दर 3.32 प्रतिशत
- अब तक कुल 75.42 करोड़ जांच की गयी; बीते 24 घंटे में 12,51,677 जांच की गई
#Unite2FightCorona #IndiaFightsCorona
PRESS INFORMATION BUREAU
MINISTRY OF INFORMATION & BROADCASTING
GOVERNMENT OF INDIA
वित्त मंत्रालय
मूल्य आधारित नीलामी   "7.06% सरकारी प्रतिभूति 2028", "7.26% सरकारी प्रतिभूति 2033" और  "7.36% सरकारी प्रतिभूति 2052"
भारत सरकार ने  मूल्य आधारित नीलामी, समान मूल्य विधि के माध्यम से 8,000 करोड़ रुपये  की अधिसूचित राशि के लिए "7.06% सरकारी प्रतिभूति 2028",  मूल्य आधारित नीलामी, समान मूल्य विधि के माध्यम से 14,000 करोड़ रुपये  की अधिसूचित राशि के लिए "7.26% सरकारी प्रतिभूति 2033" और  मूल्य आधारित नीलामी, विविध मूल्य विधि के माध्यम से 11,000 करोड़ रुपये  की अधिसूचित राशि के लिए "7.36% सरकारी प्रतिभूति 2052" की बिक्री  करने की घोषणा की है। भारत सरकार के पास उपरोक्त प्रत्येक प्रतिभूति में 2,000 करोड़ रुपये की सीमा तक, अतिरिक्त अभिदान बनाए रखने का विकल्प होगा। ये नीलामियाँ, भारतीय रिजर्व बैंक, मुंबई कार्यालय, फोर्ट, मुंबई द्वारा 19 मई, 2023,  को संचालित की जाएगी।
प्रतिभूतियों की बिक्री की अधिसूचित राशि के 5 प्रतिशत तक की राशि सरकारी प्रतिभूतियों की नीलामी में अप्रतिस्पर्धी बोली सुविधा योजना के अनुसार पात्र व्यक्तियों और संस्थाओं को आवंटित की जाएगी।
नीलामी हेतु प्रतिस्पर्धी और अप्रतिस्पर्धी दोनों बोलियां भारतीय रिजर्व बैंक कोर बैंकिंग सोल्यूशन  प्रणाली पर इलेक्ट्रॉनिक प्रपत्र में 19 मई, 2023 को प्रस्तुत की जानी चाहिए। अप्रतिस्पर्धी बोलियां पूर्वाह्न 10:30 बजे से पूर्वाह्न 11:00 बजे के बीच और प्रतिस्पर्धी बोलियां पूर्वाह्न 10:30 बजे से पूर्वाह्न 11:30 बजे के बीच प्रस्तुत की जानी चाहिए।
नीलामियों के परिणाम की घोषणा 19 मई, 2023  को की जाएगी और सफल बोलीदाताओं द्वारा भुगतान 22 मई, 2023  को किया जाएगा।
ये प्रतिभूतियां भारतीय रिजर्व बैंक द्वारा उनके समय समय पर यथा संशोधित परिपत्र दिनांक 24 जुलाई, 2018 के सं. आरबीआई/2018-19/25, तहत जारी “केन्द्र सरकार की प्रतिभूतियों में कब निर्गमित लेन-देन” संबंधी दिशानिर्देशों के अनुसार “कब निर्गमित” कारोबार के लिए पात्र होंगी।
रक्षा मंत्रालय
रक्षा मंत्री श्री राजनाथ सिंह आज रात रूस रवाना होंगे
वे सेना और सैन्य तकनीकी सहयोग पर 19वें भारत-रूस अंतर-सरकारी आयोग की सह अध्यक्षता करेंगे
रक्षा मंत्री श्री राजनाथ सिंह पांच से सात नवम्बर, 2019 को रूसी संघ का दौरा करेंगे। वे आज रात रूस रवाना होंगे। वहां वे सेना और सैन्य तकनीकी सहयोग पर 19वें भारत-रूस अंतर-सरकारी आयोग की सह अध्यक्षता करेंगे।
अपनी यात्रा के दौरान रक्षा मंत्री रूस के रक्षा मंत्री जनरल सर्गेई शोइगू के साथ दोनों देशों की सेनाओं के बीच सहयोग और रक्षा औद्योगिक सहयोग जैसे क्षेत्रों पर गहन चर्चा करेंगे।
श्री राजनाथ सिंह रूस के उद्योग एवं व्यापार मंत्री श्री डेनिस मानतूरोव के साथ ‘भारत-रूस रक्षा उद्योग सहयोग सम्मेलन’ का उद्घाटन करेंगे। इस सम्मेलन में भारत और रूस के बीच रक्षा औद्योगिक सहयोग बढ़ाने, प्रौद्योगिकी अंतरण तथा ‘मेक इन इंडिया’ कार्यक्रम के तहत भारत के रक्षा उद्योगों में निवेश करने पर चर्चा की जायेगी।
इसके बाद श्री राजनाथ सिंह सेंट पीटर्सबर्ग जायेंगे और वहां दूसरे महायुद्ध के दौरान शहीद होने वाले सैनिकों और नागरिकों के सम्मान में बने पिस्कारेवस्की मेमोरियल सीमेट्री में पुष्पांजलि अर्पित करेंगे। रक्षा मंत्री सेंट पीटर्सबर्ग और आस-पास मौजूद रूसी रक्षा उत्पादन इकाईयों का दौरा करेंगे।
प्रधानमंत्री कार्यालय
प्रधानमंत्री ने तमिलनाडु के मुख्यमंत्री से बातचीत की
चक्रवाती तूफान के पीड़ितों के लिए अनुग्रह राशि की घोषणा की
(प्रधानमंत्री श्री नरेन्द्र मोदी ने तमिलनाडु के मुख्यमंत्री थिरु एडप्पाडी के. पलानीस्वामी से बातचीत की और राज्य के कुछ हिस्सों में चक्रवात और भारी वर्षा की स्थिति पर चर्चा की। बचाव और राहत कार्यों में सहायता के लिए केंद्रीय दलों को तमिलनाडु भेजा जा रहा है।
प्रधानमंत्री श्री नरेन्द्र मोदी ने राज्य में हुई जनहानि पर शोक व्यक्त किया और घायलों के शीघ्र स्वास्थ्य लाभ की प्रार्थना भी की। उन्होंने कहा कि इस आपदा में प्रत्येक मृतक के परिजन को 2 लाख रुपये और प्रत्येक घायल को 50,000 रुपये की अनुग्रह राशि पीएमएनआरएफ से प्रदान की जाएगी।
वाणिज्य एवं उद्योग मंत्रालय
श्री पीयूष गोयल ने भारतीय प्रौद्योगिकी संस्थान  दिल्ली में पब्लिक सिस्टम लैब  का उद्घाटन किया
"अमृत काल में प्रवेश करने के पहले ही दिन सार्वजनिक प्रणाली प्रयोगशाला  की शुरुआत करने का इससे बेहतर तरीका और क्या हो सकता है ": श्री गोयल
सार्वजनिक वितरण प्रणाली को अधिक प्रभावी एवं कुशल बनाने के लिए सरकार अभिनव समाधानों का उपयोग कर रही है
पीएसएल नवाचार का एक ऐसा आदर्श उदाहरण है जो हमारे देश के विकास में योगदान देगा और देश को भ्रष्टाचार से मुक्त करेगा
केंद्रीय वाणिज्य और उद्योग, उपभोक्ता मामले, खाद्य और सार्वजनिक वितरण एवं कपड़ा मंत्री श्री पीयूष गोयल ने कहा कि प्रधानमंत्री श्री नरेन्द्र मोदी ने कल अपने संबोधन में एक विकसित राष्ट्र के निर्माण की बात कही और एक विकसित भारत बनने के लिए महत्वपूर्ण स्तंभ जय अनुसंधान का एक स्पष्ट आह्वान किया। जय अनुसंधान के प्रधान मंत्री के आह्वान का उल्लेख करते हुए, श्री गोयल ने कहा कि "अमृत काल में प्रवेश करने के पहले ही दिन सार्वजनिक प्रणाली प्रयोगशाला  की शुरुआत करने का इससे बेहतर तरीका और क्या हो सकता हैI वे भारतीय प्रौद्योगिकी संस्थान  दिल्ली में पब्लिक सिस्टम लैब  का उद्घाटन करने के अवसर पर बोल रहे थे।
मंत्री महोदय ने कहा, “पब्लिक सिस्टम लैब कई तरह से महत्वपूर्ण भूमिका निभा सकती है। सार्वजनिक खाद्य खरीद और वितरण ऐसा ही एक महत्वपूर्ण कार्यक्रम हैं जिसमें यह नवाचार अत्यधिक योगदान दे सकता है।" सार्वजनिक प्रणाली प्रयोगशाला नवाचार का एक ऐसा ही आदर्श उदाहरण है जो हमारे राष्ट्र के विकास में योगदान देगा और सार्वजनिक वितरण प्रणाली में दक्षता लाकर देश को भ्रष्टाचार से छुटकारा दिलाएगा"।
सार्वजनिक वितरण प्रणाली को अधिक प्रभावी तथा कुशल बनाने के लिए नवाचार और अभिनव समाधानों के उपयोग पर सरकार के जोर दिए जाने के बारे में बोलते हुए श्री गोयल ने कहा "वैश्विक महामारी के दौरान प्रधानमंत्री गरीब कल्याण अन्न योजना  जैसी सरकारी पहलों के माध्यम से भारत खाद्य सुरक्षा से निपटने में दुनिया के लिए एक रोल मॉडल रहा है। ऐसी व्यापक महामारी के बावजूद सरकार ने एक राष्ट्र, एक राशन कार्ड के माध्यम से सभी के लिए खाद्य सुरक्षा सुनिश्चित की है।
सार्वजनिक प्रणाली प्रयोगशाला  की स्थापना के लिए भारतीय प्रौद्योगिकी संस्थान  दिल्ली और विश्व खाद्य कार्यक्रम की सराहना करते हुए, श्री गोयल ने कहा कि इस दिशा में किए जा रहे शोध कार्य विश्व में सार्वजनिक वितरण प्रणाली को अधिक कुशल एवं प्रभावी बनाने के लिए प्रौद्योगिकी और नवाचार के उपयोग को प्रदर्शित करेंगे।
युवाओं से एक विकसित और समृद्ध भारत के निर्माण में अपना योगदान देने का आह्वान करते हुए श्री गोयल ने कहा “आज भारत की चर्चा दुनिया में एक उभरती हुई महाशक्ति के रूप में, स्टार्टअप्स के राष्ट्र के रूप में, नवोन्मेषकों के राष्ट्र के रूप में और अपने सतत विकास लक्ष्यों  को समय से पहले ही प्राप्त करने वाले राष्ट्र के रूप में की जाती है। और यह तभी संभव है जब युवा मष्तिष्क भारत के विकास में योगदान देने वाले नवीन विचारों के साथ आए।
सार्वजनिक प्रणाली प्रयोगशाला  की शुरुआत होने से नागरिकों पर बहुत प्रभाव पड़ेगा और इससे शिक्षाविदों तथा अन्य हितधारकों के लिए महत्वपूर्ण लाभ मिलेगा। यह प्रयोगशाला संचालन अनुसंधान, कृत्रिम बुद्धिमत्ता  , डेटा विज्ञान आदि के ज्ञान का उपयोग उन महत्वपूर्ण समस्याओं को हल करने के लिए करेगी जो करोड़ों लोगों के जीवन को बेहतर बनाने के लिए महत्वपूर्ण हैं। यह खाद्य, स्वास्थ्य, परिवहन और सुशासन के क्षेत्र में काम करेगा। वर्तमान लक्ष्य खाद्य आपूर्ति श्रृंखला और सार्वजनिक परिवहन का अनुकूलन और इष्टतम उपयोग करना हैI
स्वास्थ्य एवं परिवार कल्याण मंत्रालय
कोविड-19 अपडेट
राष्ट्रव्यापी कोविड टीकाकरण के तहत अब तक कुल 220.66 करोड़  टीके लगाए जा चुके हैं
बीते चौबीस घंटों में 978 टीके लगाए गए
भारत में सक्रिय मरीजों की संख्या 8,675 है
सक्रिय मामलों की दर 0.02 प्रतिशत है
स्वस्थ होने की वर्तमान दर 98.80 प्रतिशत है
बीते चौबीस घंटों में 1,193 लोग स्वस्थ हुए, अब तक स्वस्थ हुए कुल लोगों की संख्या 4,44,45,206 है
पिछले 24 घंटों में 782 नए मामले सामने आए
दैनिक सक्रिय मामलों की दर 0.61 प्रतिशत है
साप्ताहिक सक्रिय मामलों की दर 0.77 प्रतिशत है
अब तक 92.93 करोड़ जांच की जा चुकी हैं, बीते चौबीस घंटों में 1,29,101 जांच की गई